पाएं अपने शहर की ताज़ा ख़बरें और फ्री ई-पेपरडाउनलोड करें
ग्वालियर। जीवाजी यूनिवर्सिटी की अध्ययनशालाओं में एडमिशन के लिए इस बार छात्र रुचि नहीं दिखा रहे हैं। आवेदन की अंतिम तारीख पांच जून है। लेकिन अभी तक लगभग 2500 आवेदन ही आए हैं जबकि सीटें भी इतनी ही हैं। इन सीटों में कॉलेजों में संचालित एमएड कोर्स की लगभग 600 सीटें शामिल हैं। एमएड के लिए भी काफी कम आवेदन आ रहे हैं। आवेदन की यही रफ्तार रही तो अध्ययनशाला में कोर्सो की सीटें भरना मुश्किल हो जाएगा।
पिछले साल अध्ययनशाला में एडमिशन के लिए लगभग पांच हजार छात्रों ने आवेदन किया था। इसके बावजूद लगभग 600 सीटें विभिन्न कोर्स में खाली रह गईं थीं। एडमिशन के लिए इस बार ऑनलाइन आवेदन एक मई से शुरू हुए थे। एक माह बीतने के बाद भी पिछले साल की अपेक्षा आवेदन करने वाले छात्रों की संख्या आधी है। कई छात्र ऐसे भी हैं जिन्होंने तीन-तीन कोर्स के लिए आवेदन किया है जबकि उन्हें एक ही कोर्स में एडमिशन लेना है। कई ऐसे भी छात्र हैं जिन्होंने अन्य यूनिवर्सिटी में भी एडमिशन के लिए आवेदन किया है। वे वहीं एडमिशन लेना चाहेंगे जहां उन्हें मनचाहा विषय मिलेगा। इस बार कॉलेजों में संचालित एमएड कोर्स के लिए भी यूनिवर्सिटी प्रवेश परीक्षा आयोजित कर रही है। यूनिवर्सिटी काउंसिलिंग के माध्यम से एमएड कोर्स में एडमिशन देगी, लेकिन आवेदकों की संख्या नहीं बढ़ रही है।
बाहरी छात्रों के आवेदन कम आए
पिछले वर्ष की तुलना में इस बार बाहरी छात्रों के आवेदन कम आ रहे हैं। इसका कारण बाहरी छात्रों को एडमिशन प्रक्रिया के बारे में जानकारी नहीं मिलना बताया जा रहा है। इसके अलावा जेयू की इस समय यूजी फाइनल सेमेस्टर की परीक्षाएं चल रही हैं। इस कारण वे आवेदन नहीं कर पा रहे हैं। यदि आवेदनों की संख्या नहीं बढ़ी तो यूनिवर्सिटी प्रशासन आवेदन की तारीख बढ़ा सकता है। नियमित शुल्क के साथ पांच जून तक तथा विलंब शुल्क 500 रुपए के साथ 10 जून तक आवेदन किया जा सकता है।
न्यूरोसाइंस के छात्रों को मिलेगी स्कॉलरशिप
एमएससी न्यूरोसाइंस में एडमिशन लेने वाले छात्रों को डिपार्टमेंट ऑफ बॉयोटेक्नोलॉजी की ओर से प्रतिमाह तीन हजार रुपए स्कॉलरशिप के तौर पर प्रदान किए जाएंगे। इस कोर्स में 10 सीटें हैं।
2500 आवेदन अब तक जमा
॥सत्र 2013-14 में एडमिशन के लिए अब तक लगभग 2500 छात्रों ने ऑनलाइन आवेदन किया है। अंतिम तारीख तक आवेदकों की संख्या बढऩे की संभावना है।
डॉ. शांतिदेव सिसौदिया, पीआरओ, जेयू
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn